Elektroakustika
Elektroakustika on akustika haru, mis tegeleb helivõnkumise muundamisega elektrivõnkumiseks ja vastupidi. Elektroakustika valdkonda kuulub võimalikult väikeste moonutustega elektroakustiliste muundurite loomine. Peamised elektroakustilised muundurid on mikrofonid ja valjuhääldid. Elektroakustika tekkis 19. sajandi lõpus ja muutus iseseisvaks tehnikaharuks 20. sajandi esimesel poolel, kui elektroakustilisi muundureid hakati laialdaselt kasutama.